By die dood en terug, nou lééf sy, sê Afrikaanse sanger oor babaKlein Zardi (Foto: Skermskoot uit die video/Gerhard Steyn) Dit is verreweg een van die moeilikste tye waardeur die gesin nóg is: Klein Zardi is twee maande te vroeg gebore, het ŉ skrale 1,2 kg by geboorte geweeg en dokters het nie ŉ toekoms vir haar voorspel nie. Die mediese personeel se woorde was verdoemend. Vir sewe maande het sy die klein bondeltjie in haar baarmoeder gedra en liefgekry, en nou moet sy sommer net so afskeid neem. Maar hulle het nie; inteendeel – hulle het die stryd van ŉ leeftyd aangepak, en danksy “God se groot genade”, het die Afrikaanse sanger Gerhard Steyn en sy vrou, Zelri, se gesonde babadogtertjie Dinsdag 10 maande oud geword. Die sanger het vroeër aan Maroela Media vertel hulle moes “steun op hul geloof” nadat die gesin deur diep waters is. Zardi het op twee maande maar 2,6 kg geweeg – die gewig van ŉ pasgebore baba. Zardi saam met Gerhard (Foto: Facebook) Sy het in die hospitaal ook by die dood omgedraai nadat sy verstik het aan medikasie wat dokters vir haar gegee het. Mediese personeel kon ná ŉ gespook van vyf minute haar hart weer laat klop. Die sanger het aanhangers Maandag verras met ŉ splinternuwe musiekvideo van die liedjie “Nooit alleen” wat hy voor Zardi se geboorte vir haar geskryf het. “Zardi was [met geboorte] so klein dat my trouring gemaklik oor haar hand tot op haar boarm kon skuif,” vertel die sanger op Facebook. “Hierdie liedjie het ek vir haar geskryf toe sy nog ŉ ongebore baba was. Vandag dra sy nog steeds klere vir babas van 0 – 3 maande, maar sy is perdfris en gesond. En die oulikste kleinding!” Gerhard het destyds gesê hy wil nou die pa wees wat God wil hê hy moet vir sy kind wees. “Ek het geen benul gehad hoe sy my lewe sou verander nie. Niemand kan jou voorberei op daardie gevoel nie. Ek wil net daar wees vir haar en haar grootmaak soos die Here dit wil hê.”